R. Kaliňák, podpredseda vlády a minister vnútra SR: (2007-05-09):
Po prvé, vôbec sa tomu nerozumiete a to, čo ste povedali, nie je pravda. Nepostrehli ste za pol roka  zopár zmien, ktoré sa odohrali, a ak je niekto dnes zodpovedný za to, že tu musíme riešiť tieto veci, tak ste to aj vy, aj vy, pán poslanec. Preto ja vám pokojne rád rozoberiem celú zmluvu s Ericssonom, ktorú ste pripravili, aj to, že ste nepustili súťažiacich na hranicu a dnešný dodatok je dôsledkom iba toho, že ste si upravovali tú zmluvu tak, aby vyhovovala vašim podmienkam a dnes ju musíme meniť. Viete prečo? Lebo vôbec netušili, akým spôsobom vyzerá severná hranica, akým spôsobom vyzerá severná časť od Vyšného Nemeckého severne. Čiže, ak je tu niekto zodpovedný za to, že to dnes riešime, tak ste to vy osobne a ešte aj váš predchodca. A hodnotiaca komisia jasne povedala, čo ste za štyri roky neurobili. Ak je niekoho zásluhou, že dnes musíme naozaj na poslednú chvíľu urobiť Schengen, tak ako ho robíme s vypätím všetkých síl a medzinárodného rokovania, tak je to len zásluhou bývalej vlády. Aby vám to bolo jasné. (Potlesk.) Ak ste nepostrehli, a to už je len preto, že to neviete a nikdy ste to nevedeli a ste naozaj neodborník, my neprijímame schengenský informačný systém II v tejto chvíli. Viete o tom, že SISII. v tejto chvíli nie je aktuálny? To netušíte, to nepredpokladáte, lebo sa tým ani nezaoberáte. SISII totižto, vážený pán poslanec, je aktuálny až najskôr 1. januára 2009. Čiže naozaj kvôli nemu, kvôli nemu naozaj nepotrebujeme skrátené legislatívne konanie. Skrátené legislatívne konanie robíme preto, pretože sme v októbri vyrokovali nový program, ktorý sa bude zavádzať, ktorý sa volá SIS one for all, čo vám ale, samozrejme, vôbec nič nehovorí. A vzhľadom aj na túto skutočnosť a zavádzanie týchto vecí sme museli veci urýchliť. Čiže ak niekto šesť rokov nekonal a my sa za šesť rokov snažíme tých šesť mesiacov nahradiť, to sme práve my. Nezvykneme si ale dávať svoje zásluhy, ale po vašom vystúpení, ktoré je tak neuveriteľne pokrytecké a bez absolútnej možnosti náznaku pozretia sa do zrkadla, že kto je na vine, my sme nechceli robiť čierne knihy. My sme sa nechceli správať ako vy, aby sme sa osem rokov mohli vyhovárať na Mečiarovu vládu. My to dnes nerobíme. Faktom zostáva, že hodnotiaca správa, ktorá prišla v októbri, vám dala zrkadlo, ako ste sa v Schengene pohybovali a ako ste pracovali pre Schengen, a to, že ste napríklad zmluvu na východnú hranicu robili tri roky, tri roky vy ste robili súťaž na ukončenie východnej hranice. Už dávno mala stáť. Čiže o tom, či bola rýchlo, alebo nebola rýchlo podpísaná a či sa dnes musí robiť dodatok, aby sme splnili nové náležitosti, ktoré si komisia vyžiadala, to už je vec druhá. Čiže, ak sa tu niekto dnes môže cítiť trápne, tak ste to vy a čudujem sa, že vôbec máte odvahu sem pristúpiť, ale to už asi je charakteristické tým, čo som povedal nedávno. Rád by som k tomu teda dodal, že nerobíme to preto, že by sme my teraz niekde spali, ale preto, že sa nám podarilo vyrokovať, aby sme vôbec mohli vstúpiť, a to už nie je naša zásluha, to už je zásluha všetkých nových členských krajín, ktoré donútili vlastne v októbri v Rade prijať, že teda pôjdeme novým spôsobom a portugalským riešením, ktoré tiež vám určite nič nehovorí, aby sme mohli to od toho 1. januára naozaj spustiť. Faktom zostáva, že komisia, ktorá prišla, určila nový termín, kedy sa bude prerokovávať celá tá problematika osobných údajov. Už v júni, čo bolo pôvodne plánované v septembri, resp. z SISII bolo odložené až o rok. Tak sa teraz vlastne urobil nový dátum. Preto sme to aj celé urýchlili. Len teda na okraj, že ak by ste chceli mať niekedy naozaj konkrétne informácie, môžete ich mať. A ešte k tým pracovníkom vedenia ministerstva vnútra. V tej oblasti, ktorí sa tomu venujú a ktorí sú za Schengen zodpovední, sú tí istí. My sme nerobili tak ako vy. My sme nevymieňali všetkých, tak ako vy ste vymieňali. My sme tam tých ľudí nechali. A ak vás zaujíma, či riaditeľ Úradu hraničnej a cudzineckej polície, ktorý je z tohto pohľadu najvyšší zodpovedný, on tam stále je. Aj jeho pracovníci sú tam stále. Sedí tam už vlastne tri roky. My nemáme potrebu sa pomstiť, my nie sme malí ľudia, pán Pado, ako vy. (Potlesk.)